b"\n_START_ARTICLE_\nMinu Kjuder\n_START_SECTION_\nDelo\n_START_PARAGRAPH_\n\xc5\xbde v \xc4\x8dasu \xc5\xa1tudija je bil opa\xc5\xbeen njen talent. Kot \xc5\xa1tudentka je odigrala nekaj vlogic v ljubljanski Drami. V tretjem letniku pa je z velikim uspehom nastopila kot Jing Tai (Bauer: Rde\xc4\x8de in modro v mavrici) v SLG Celje._NEWLINE_V Celju je takoj po kon\xc4\x8dani akademiji tudi dobila stalni anga\xc5\xbema. Med njene najvidnej\xc5\xa1e vloge v celjskem obdobju spadajo Nina (Cankar: Kralj na Betajnovi), Veronika (Nova\xc4\x8dan: Herman Celjski), Jessica (Sartre: Umazane roke), Judy (Ustinov: Komaj do srednjih vej), Veronika (\xc5\xbdupan\xc4\x8di\xc4\x8d: Veronika Deseni\xc5\xa1ka)._NEWLINE_Leta 1971 se je pridru\xc5\xbeila ansamblu SNG Maribor, kjer je bila naslednji dve desetletji ena od nosilk repertoarja. Najpomembnej\xc5\xa1e vloge so bile Ne\xc5\xbeka (Linhart: Ta veseli dan ali Mati\xc4\x8dek se \xc5\xbeeni), Nastja (Gorki: Na dnu), Lulu (Kohout: Avgust, Avgust, Avgust), Sofija Aleksandrovna (\xc4\x8cehov: Stri\xc4\x8dek Vanja), Micka (Kreft: Kranjski komedijanti), Kraljica (Shakespeare: Rihard II), Elektra (Sofokles: Elektra), Norec (Shakespeare: Kralj Lear), Sofija Pavlovna (Gribojedov: Gorje pametnemu), Ljudmila (Gorki: Vasa \xc5\xbdeleznova), Nell (Beckett: Konec igre), Kronarca (Jan\xc4\x8dar: Disident Arno\xc5\xbe in njegovi), Ines (Sartre: Zaprta vrata), Irena (Ibsen: Ko se mrtvi prebudimo), Marjorie (Mastrosimone: Skrajnosti), Flora Van Huysen (Wilder: \xc5\xbdenitna me\xc5\xa1etarka), Olga (\xc4\x8cehov: Tri sestre), Markiza de Merteuil (Laclos\xe2\x80\x93Hampton: Nevarna razmerja), Marija (M\xc3\xb6derndorfer: Help), Luiza (Frey: Kri in ko\xc5\xa1ute), Margareta (B\xc3\xbcchner: Voj\xc4\x8dek). Najve\xc4\x8d pozornosti pa je izzvala njena Lepa Vida (\xc5\xa0eligo: Lepa Vida), za katero je prejela Bor\xc5\xa1tnikovo nagrado, nagrado Pre\xc5\xa1ernovega sklada in nagrado publike na Sterijinem pozorju v Novem Sadu. _NEWLINE_Zapela in zaplesala je v dveh kabaretih, Fleur de Marie (satiri\xc4\x8dna poezija Ervina Fritza) in Eroti\xc4\x8dnem kabaretu Bertolta Brechta, ki sta na slovenskem odru v tej zvrsti orala ledino. Nekaj let je pou\xc4\x8devala v Dramskem studiu SNG Maribor in bila mentorica nekaterim danes uveljavljenim mladim igralcem._NEWLINE_Gledali\xc5\xa1kih vlog ni nikoli izbirala. Njen profesionalni izziv je, da prav za vsak dodeljen ji lik najde v sebi tisto, s \xc4\x8dimer lahko izdela vlogo, ali z drugimi besedami - o\xc5\xbeivi osebo, ki jo igra._NEWLINE_Filmske in TV ponudbe je iz osebnih razlogov vztrajno zavra\xc4\x8dala. Zaigrala je le v TV nadaljevankah Dekameron in \xc5\xa0\xc4\x8duke pa ni, \xc5\xa1\xc4\x8duke pa ne (Helenca) - njen stavek \xc2\xbbSamo ne nocoj, Franc, kdaj drugi\xc4\x8d!\xc2\xab, je skoraj ponarodel._NEWLINE_V 90. letih prej\xc5\xa1njega stoletja, ko se je na mariborskem odru uveljavilo spektakelsko gledali\xc5\xa1\xc4\x8de, zanjo kot karakterno igralko v doma\xc4\x8di gledali\xc5\xa1ki hi\xc5\xa1i skoraj ni bilo ve\xc4\x8d dela. V tem \xc4\x8dasu je v SSG Trst odigrala Dunja\xc5\xa1o (\xc4\x8cehov: \xc4\x8ce\xc5\xa1njev vrt), Oskrbnika Johanssena (Ver\xc4\x8d: Samomor kitov) in Sue Bayliss (Miller: Vsi moji sinovi), ter snemala za slovenski program RAI._NEWLINE_Leta 1994 je s \xc5\xa1tirimi igralskimi kolegi iz Trsta ustanovila gledali\xc5\xa1ko skupino Popotni komedijanti, ki je v naslednjih letih pripravila pet uprizoritev in z njimi gostovala med zamejskimi Slovenci v Italiji in Avstriji._NEWLINE_Po te\xc5\xbeki bolezni leta 1997 se je vrnila in na deskah mariborske Drame kot odli\xc4\x8dna Mary Cavan Tyron (O'Neill: Dolgega dne potovanje v no\xc4\x8d) odigrala svojo zadnjo premiero pred upokojitvijo._NEWLINE_Tudi po upokojitvi leta 1999 je \xc5\xa1e igrala v SNG Maribor in SNG Nova Gorica, poleg tega veliko snema za Radio TSA in pou\xc4\x8duje v Gledali\xc5\xa1ki \xc5\xa1oli Studio Art pri SSG Trst. Leta 2009 je prejela najvi\xc5\xa1je slovensko priznanje za igralsko ustvarjalnost, Bor\xc5\xa1tnikov prstan."